
Beretning for 2015

I løbet af 2015 var der gang i færdiggørelsen af boligerne i Snogekær. Det har givet nye kunder, så vi nu er oppe på 940 kunder. Nogle af vore kunder er boligkomplekser – der kun tæller med én gang, så vi forsyner faktisk godt 1200 boliger, svarende til omkring 2.000 personer. I slutningen af 2015 begyndte vi at nedtage vandmålere til prøvning. Prøvningen skal afgøre, om vores målere må sidde 6 år endnu eller de skal skiftes i den nærmeste fremtid. Vi skal prøve i alt 70 målere og opgaven afsluttes først i 2016. I 2015 fik vi prøvet 10 målere, og det faldt positivt ud, så vi regner med, at de sidste 60 målere også består.
Vandværkets udpumpede mængde ligger på ca. 158.000 m³, hvilket er på niveau med de udpmpede mængder i 2012 og 2013. I dette tal er inkluderet Frederikssund Forsynings område, som tidligere blev forsynet fra det nedlagte Neder-Dråby Vandværk. 
I 2015 har vi fortsat opgaven fra 2014 med renovering og gennemgang af vores hovedventiler på ledningsnettet. En tiltrængt opgave, da mange af vores hovedventiler har vist sig ikke at være funktionsdygtige. Og det skal de være, så vi er sikret, at de kan betjenes ved fejl og reparationer på ledningsnettet. Opgaven med renoveringen forventes endeligt afsluttet i 2016.
På selve vandværket har vi udvidet vores pumpekapacitet til udpumpning af rent vand til byen. Det betyder, at vi kan reparere pumperne og tåle udfald af en pumpe uden at risikere forsyningen til byen. Vi har også fået foretaget en analyse af vores rentvandstanke. Tankene er generelt i god stand, men der er enkelte opmærksomhedspunkter i forhold til reparation af beton og sammenkoblingerne mellem de tre tanke. Sammenkoblingerne har betydning for, hvor længe det rene vand opholder sig i tankene, før det pumpes ud til byen, og opholdstiden kan have betydning for kvaliteten af det rene vand. Vi vil prioritere rapportens indsatser i 2016.
Når opgaven har ventet til 2016, skyldes det, at vi har valgt at prioritere en gennemgang og renovering af vores boringer. Det er mange år siden, disse sidst har været gennemgået, og det viste sig at være tiltrængt. Såvel boringernes foringer som pumperne trængte til en kærlig hånd. Levetiden for de fleste af vore boringer og pumper er nu forlænget betydeligt. Og vi har besluttet, at vores ældste boring – der fysisk er placeret midt i vandværket, ikke skal renoveres. Den er ca. 70 år gammel og vil blive lukket ned.
Samlet set har driften fungeret tilfredsstillende. Vi har haft nogle større brud på vores ledningsnet i 2015, men de er blevet udbedret hurtigt og professionelt af vores dygtige samarbejdspartnere.
For at være sikre på at vi ikke ”overpumper” de boringer, vi har tilbage, har vi besluttet at undersøge muligheden for etablering af en ny boring. Vi samarbejder med Stiftelsen om dette, da Stiftelsen har arealer, der ligger over gode grundvandsressourcer – og samtidig har været friholdt fra jordbrugs- og skovdrift, hvilket betyder, at de ikke er forurenet på grund af denne drift. Samtidig ligger de i god afstand fra fremtidige kendte byudviklingsområder, så der ikke opstår planlægningsmæssige konflikter på den baggrund. Analyserne af mulighederne foregår og forventes afsluttet i 2016.
Som generalforsamlingen senere vil se, har 2015 på grund af ovenstående kostet os mange penge. Heldigvis har tidligere bestyrelser været så forudseende, at der er blevet sat penge til side til at løse opgaven. Og vi har fortsat en god opsparing til de fremtidige opgaver.
Blå Nat i 2015 blev gennemført efter planen med en stand oppe i Hovedgaden i stedet for at holde åbent på vandværket. Den succes gentager vi i 2016. Vi fik kontakt med langt flere kunder på den måde, end vi plejer på Blå Nat.
På den administrative side vil jeg gerne fremhæve vores nye hjemmeside. Den giver stadig lidt udfordringer, men er både nemmere at arbejde med i forhold til at ændre indhold – og billigere i drift end den tidligere. 
Vi har også ændret princippet for, hvordan vi varetager vores døgnovervågning af vandværksdriften. Fra at have vagtfunktionen selv, køber vi os nu til denne ydelse hos El-Dam. Denne ændring skal selvfølgelig lige indkøres, men det har fungeret tilfredsstillende frem til nu.
Endelig vil jeg gerne se lidt ud i fremtiden. Som berettet har vi haft et par store ledningsbrud på forsyningsnettet, og når vi sammenholder det med den viden om ledningerne, vi har fået fra gennemgangen af vores hovedventiler, må vi konkludere, at den næste store opgave bliver at få igangsat en struktureret renovering af vores ledningsnet. Det er specielt de ældre dele af ledingsnettet og der, hvor vi har særlige følsomme kunder (læge/tandlæge, institutioner og erhverv), vi har særligt fokus. Vi forventer at tage hul på denne planlægningsopgave i 2016.
Afslutningsvis vil jeg gerne takke den samlede bestyrelse og vores suppleanter for et godt samarbejde i årets løb.
Og dermed vil jeg overlade denne 105. beretning til generalforsamlingens behandling. 

